Hægt og sígandi fáum við meiri upplýsingar um Batman myndina sem Ben Affleck er með í smíðum , en hann mun að sjálfsögðu leika aðalhlutverkið , Batman , auk þess að skrifa handrit og leikstýra . Affleck uppljóstraði nú síðast nafni myndarinnar í samtali við AP fréttastofuna , en vinnuheitið er : The Batman , eða Leðurblökumaðurinn . „ Þetta er amk. það sem við erum að nota núna , “ segir Affleck í myndbandinu hér fyrir neðan . „ Ég gæti breytt því . “ Það sem vitað er fleira um myndina er að Affleck vinnur með DC Comics stjóranum Geoff Johns að handritinu , og búið er að ráða í hlutverk aðal þorparans , Deathstroke , Magic Mike leikarann Joe Manganiello ( leikstjóri Justice League , Zack Snyder , gaf í skyn á Instagram að Deathstroke myndi mögulega koma við sögu í þeirri mynd . „ Við erum við skriftir og það gengur vel . Ég er mjög spenntur . Og ég get fullvissað ykkur um að þegar eitthvað fleira verður að frétta , þá heyrið þið af því , “ bætir Affleck við . Frumsýningardagur hefur ekki verið ákveðinn , en líklega kemur myndin í bíó mitt á milli ofurhetjumyndanna The Flash , sem kemur árið 2018 , og Cyborg myndarinnar , sem kemur 2020 . Við sjáum Affleck næst í spennumyndinni The Accountant sem frumsýnd verður hér á landi 4. nóvember nk . Þar á eftir er það Live By Night , sem Affleck leikur aðalhlutverk í , skrifar handrit að og leikstýrir , sem kemur í bíó 13. janúar nk. , og loks Justice League sem kemur í bíó 17. nóvember 2017 . Kíktu á spjallið við Affleck hér að neðan þar sem hann segir frá nafni myndarinnar :